ПРОСВЕТНИ РАДНИЦИ ЗА ВРЕМЕ КОРОНЕ
Због корона вируса наставници су морали почети са наставом на даљину. И то преко ноћи. Од ресорног Министарства, у првим недељама рада од куће, стизале су препорке, мишљења, обавештења... Настава је морала да се одржава у новим условима. Како, на чему, са чим?  Одговори су били једноставни - како ко зна и уме, на ономе што има. Углавном нико није обезбедио материјална средства за рад наставника. А могли су се поделити бар рачунари које су школе имале у информатичким учионицама. Могле су школе набавити андроид телефоне за оне који држе наставу. Морале су школе свима обезбедити картице са бројевима телефона које ћемо дати ученицима, а не да ученици дођу до наших приватних бројева телефона. Још увек могу просветни радници кроз плате, у следећа три месеца, добити надокнаду за рачуне сопствених телефона и рачунара. Могу им се набавити ти исти андроид телефони и рачунари који су неопходан услов да се настава на даљину уопште одржи. 
Када су почели стизати мејлови, одговори, слике од ученика у огромном броју, на већ прастару опрему коју су наставници имали, многим наставницима је опрема отказала. Почело је сналажење да се иста позајми од рођака, комшија, пријатеља... И шта сад? Драги просветари изволите у продавнице и купите за своје паре ново све што вам треба да бисте наставили да радите, а и да бисте били спремни за почетак нове школске године и нове ванредне ситуације или...Или ће се неко, преко лета сетити да и нама донира нешто од неопходних средстава за рад на даљину.
Питање је како смо уопште дошли у ситуацију да сваки наставник нема рачунар, добијен од школе, када је ес дневник уведен, у многе школе, још у септембру прошле године. Логично је да послодавац да средство за рад сваком запосленом. Замислите ситуацију да су лекари, када је дигитализован здравствени систем, морали радити на сопственим рачунарима или трчати после сваког пацијента да упишу дијагнозе и лекове, у једну просторију где им је доступан један рачунар. Незамисливо. А нама се управо то десило.
У току наставе на даљину постало нам је свима јасно и да са оволиким бројем ученика у одељењима и са најсавременијом опремом, настава не може бити адекватна. Значи, више од 15 ученика у одељењу наставник не може квалитетно испратити и оценити њихов рад. Дакле, препорука струке би била да се одељења, у ванредном стању, безмало преполове и да се ангажује већи број наставника како би настава била много квалитетнија. 
С обзиром да смо у ова три месеца имали много више посла, били много више ангажовани и успели одржати наставу за време ванредног стања, у ванредној ситуацији, било би коректно да нам се и плате повећају. 
Нико нас није препознао као хероје који су се лавовски борили да наши ђаци успешно заврше ову школску годину, нико нам није захвалио на огромном раду и труду који смо уложили нити ће нам неко повећати плате али зато ћемо завршити овај текст реченицом: „Браво за све просветне раднике јер ми смо хероји који смо поднели огроман терет у току ванредног стања због корона вируса, образујући у ненормалним условима, генерације ученика-ца који су на школовању у Републици Србији!!!“ 

